Vi havde 5 fantastiske dage hos Fotini, og nød en helt enestående gæstfrihed og personlig varme fra Fotini og hendes mand. Vi følte os velkomne og hjemme med det samme, og Fotini var den perfekte værtinde - utroligt hjælpsom med råd og vejledning, og rundvisning i området ved flere lejligheder.
Beliggenheden er naturskøn og fantastisk, med en ubeskriveligt smuk udsigt over bjerge, Heraklion og havet; og på trods af at man er midt i naturen, er man alligevel kun et kvarters kørsel fra Heraklion og lufthavnen. Knossos ligger endnu tættere på. Epano Archanes ligger også mindre end 10 minutters kørsel derfra, som absolut er er besøg værd - en virkelig hyggelig og uspoleret by med gode restauranter og indkøbsmuligheder.
Beliggenheden gør, at det er nødvendigt at have en bil, hvilket til gengæld gør det til et rigtig godt udgangspunkt for at udforske alt området har at byde på.
Huset er meget stort (mere end rigeligt til vores familie på 3), velfungerende, velindrettet og hyggeligt.
Familien går meget op i at være selvforsynende med alt fra mad til energi, og vi fik glæde af både friske grøntsager m.m., mælk, ost og æg af egen produktion.
Gæstfriheden kom også til udtryk ved, at vi spiste sammen flere gange, hvor vi nød godt af Fotinis evner ud i madlavning, lige fra lækre desserter til kød og pizza lavet udendørs, skyllet ned med deres egen vin. Blandt andet bagte Fotini en lækker kage til vores datter for at fejre at hun var blevet optaget på universitetet.
Vi havde flere unikke oplevelser - blandt andet arrangerede Fotini at vi fik adgang til det nærliggende Fourni, en ca. 4000 år gammel nekropolis der ellers ikke er åben for offentligheden. En stor oplevelse, helt i særklasse.
Alt i alt et helt fantastisk og mindeværdigt besøg, som vi sent vil glemme.
Vi tror at vi har fået et glimt af hvad den ægte græske og kretensiske gæstfrihed er.